
ЧӐВАШ РЕСПУБЛИКИН 

САККУНӖ
ЧӐВАШ РЕСПУБЛИКИНЧИ
ОБЩЕСТВӐЛЛА ТӖРӖСЛЕВ ҪИНЧЕН

Чӑваш Республикин Патшалӑх Канашӗ

2015 ҫулхи раштав уйӑхӗн 24-мӗшӗнче

йышӑннӑ
1 статья. Пӗтӗмӗшле положенисем
1. Ҫак Саккун Федерацин "Раҫҫей Федерацийӗнчи обществӑлла тӗрӗслев никӗсӗсем ҫинчен" 2014 ҫулхи утӑ уйӑхӗн 21-мӗшӗнчи 212-ФЗ №-лӗ саккунӗпе (малалла – Федераци саккунӗ) килӗшӳллӗн Чӑваш Республикинче обществӑлла тӗрӗслеве (малалла – обществӑлла тӗрӗслев) туса пырассипе ҫыхӑннӑ уйрӑм хутшӑнусене йӗркелет.
2. Федераци саккунӗпе килӗшӳллӗн ҫак Саккунра обществӑлла тӗрӗслев тесе Чӑваш Республикин патшалӑхӑн власть органӗсен, вырӑнти хӑй тытӑмлӑх органӗсен, Чӑваш Республикин патшалӑх организацийӗсен тата муниципалитет организацийӗсен федераци саккунӗсемпе килӗшӳллӗн уйрӑм уҫӑ полномочисене пурнӑҫлакан ытти органсен тата организацисен (малалла ҫавӑн пекех – органсем тата (е) организацисем (вӗсен тӗлӗшпе обществӑлла тӗрӗслев ирттереҫҫӗ) ӗҫ-хӗлне сӑнаса тӑрас тӗллевпе, ҫавӑн пекех вӗсем ҫыракан актсене тата тунӑ йышӑнусене обществӑлла тӗрӗслев тӑвас, тишкерес тата общество енчен хаклас тӗллевпе пурнӑҫлакан 
обществӑлла тӗрӗслев субъекчӗсен ӗҫ-хӗлне калаҫҫӗ.
2 статья. Обществӑлла тӗрӗслеври хутшӑнусене право тӗлӗшӗнчен йӗркелесе тӑрасси 

Обществӑлла тӗрӗслеве туса пырас ӗҫе Федераци саккунӗпе, федерацин ытти саккунӗсемпе тата Раҫҫей Федерацийӗн ытти нормативлӑ право акчӗсемпе, ҫак Саккунпа, Чӑваш Республикин ытти саккунӗсемпе тата Чӑваш Республикин ытти нормативлӑ право акчӗсемпе, муниципалитетӑн нормативлӑ право акчӗсемпе йӗркелеҫҫӗ. 
3 статья. Граждансен обществӑлла тӗрӗслеве туса пырас ӗҫе хутшӑнмалли прави 
1. Раҫҫей Федерацийӗн гражданӗсен обществӑлла тӗрӗслеве туса пырас ӗҫе хӑйсем тӗллӗн те, обществӑлла пӗрлешӳсен тата патшалӑхӑн шутланман коммерциллӗ мар организацисен йышӗнче те Федераци саккунӗпе тата ытти федераци саккунӗсемпе палӑртнӑ йӗркепе хутшӑнма право пур.
2. Обществӑлла пӗрлешӳсем тата патшалӑхӑн шутланман коммерциллӗ мар организацисем обществӑлла мониторинг, обществӑпа сӳтсе явас ӗҫ евӗр ирттерекен обществӑлла тӗрӗслев майӗсен йӗркелӳҫисем пулма пултараҫҫӗ, ҫавӑн пекех обществӑлла тӗрӗслеве Федераци саккунӗпе пӑхса хӑварнӑ ытти майсемпе туса пырас ӗҫе хутшӑнаҫҫӗ.
4 статья. Обществӑлла тӗрӗслев субъекчӗсем
1. Обществӑлла тӗрӗслев субъекчӗсем ҫаксем пулса тӑраҫҫӗ:

1) Раҫҫей Федерацийӗн Обществӑлла палати;

2) Чӑваш Республикин Обществӑлла палати;

3) муниципалитет пӗрлӗхӗсен обществӑлла палатисем (канашӗсем);

4) Чӑваш Республикин Патшалӑх Канашӗ ҫумӗнчи обществӑлла 
канаш;

5) Чӑваш Республикин ӗҫ тӑвакан власть органӗсем ҫумӗнчи обществӑлла канашсем.
2. Раҫҫей Федерацийӗн саккунӗсемпе пӑхса хӑварнӑ тӗслӗхсенче тата йӗркепе обществӑлла тӗрӗслеве туса пыма обществӑлла тӗрӗслевӗн ҫак йӗркелӳ тытӑмӗсене йӗркелеме пултараҫҫӗ:

1) обществӑлла сӑнав комиссине;

2) обществӑлла инспекцисене;

3) обществӑлла тӗрӗслев ушкӑнӗсене;
4) обществӑлла тӗрӗслевӗн ытти йӗркелӳ тытӑмӗсене.

5 статья.
Чӑваш Республикин Обществӑлла палати, муниципалитет пӗрлӗхӗсен обществӑлла палатисем (канашӗсем)
1. Чӑваш Республикин Обществӑлла палати обществӑлла тӗрӗслеве туса пынӑ май Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн обществӑлла тӗрӗслевӗн ытти субъекчӗсемпе хутшӑнса ӗҫлет.
2. Чӑваш Республикин Обществӑлла палати, муниципалитет пӗрлӗхӗсен обществӑлла палатисем (канашӗсем) обществӑлла тӗрӗслеве Чӑваш Республикин "Чӑваш Республикин Обществӑлла палати ҫинчен" 2011 ҫулхи пуш уйӑхӗн 1-мӗшӗнчи 6 №-лӗ саккунӗпе тата муниципалитет пӗрлӗхӗсен обществӑлла палатисем (канашӗсем) ҫинчен калакан муниципалитетӑн нормативлӑ право акчӗсемпе пӑхса хӑварнӑ йӗркепе тӑваҫҫӗ.
3. Чӑваш Республикин Обществӑлла палати Чӑваш Республикин Патшалӑх Канашӗ тата Чӑваш Республикин ӗҫ тӑвакан власть органӗсем ҫумӗнчи обществӑлла канашсене йӗркеленӗ ҫӗре хутшӑнать.
4. Чӑваш Республикин Обществӑлла палати обществӑлла тӗрӗслев туса пырас ӗҫ-хӗле йӗркелет тата пӗтӗмлетет.

6 статья.
Чӑваш Республикин Патшалӑх Канашӗ ҫумӗнчи обществӑлла канаш, Чӑваш Республикин ӗҫ тӑвакан власть органӗсем ҫумӗнчи обществӑлла канашсем
1. Чӑваш Республикин Патшалӑх Канашӗ ҫумӗнчи обществӑлла канаш, Чӑваш Республикин ӗҫ тӑвакан власть органӗсем ҫумӗнчи обществӑлла канашсем (малалла ҫавӑн пекех – обществӑлла канаш) консультаци-канашлу тивӗҫӗсене пурнӑҫлаҫҫӗ тата Федераци саккунӗпе, федерацин ытти саккунӗсемпе тата Раҫҫей Федерацийӗн ытти нормативлӑ право акчӗсемпе, ҫак Саккунпа, Чӑваш Республикин ытти саккунӗсемпе тата Чӑваш Республикин ытти нормативлӑ право акчӗсемпе, обществӑлла 
канашсем ҫинчен калакан положенисемпе пӑхса хӑварнӑ йӗркепе тата майсемпе обществӑлла тӗрӗслеве туса пырас ӗҫе хутшӑнаҫҫӗ. 
2. Обществӑлла канашсем Чӑваш Республикин ӗҫ тӑвакан власть 
органӗсен тата вырӑнти хӑй тытӑмлӑх органӗсен ӗҫ-хӗлне обществӑлла хак панӑ чухне обществӑлла пӗрлешӳсен, правӑна хӳтӗлекен, тӗн тата ытти 
организацисен прависемпе саккунлӑ интересӗсене шута илме пулӑшаҫҫӗ.
3. Обществӑлла канаш членӗ пулма чарассине федераци саккунӗсемпе палӑртаҫҫӗ.

4. Обществӑлла канашсен йышне илмелли кандидатурӑсем умне кӑларса тӑратакан требованисене Чӑваш Республикин патшалӑх влаҫӗн тивӗҫлӗ органӗпе Чӑваш Республикин Обществӑлла палати пӗрле туса хатӗрлеҫҫӗ.
5. Обществӑлла канашсен членӗсем пулма кандидатурӑсем тӑратмалли право обществӑлла пӗрлешӳсен тата ытти патшалӑхӑн шутланман коммерциллӗ мар организацисен (вӗсен ӗҫ-хӗл тӗллевӗ обществӑлла хутшӑнусем енӗпе обществӑлла интерессене кӑтартасси е хӳтӗлесси тата (е) эксперт ӗҫне тӑвасси пулса тӑрать) пур.

6. Обществӑлла канаш йышне Чӑваш Республикин патшалӑх влаҫӗн тивӗҫлӗ органӗ Чӑваш Республикин Обществӑлла палатин Канашӗпе килӗштернӗ тӑрӑх ҫирӗплетет. Обществӑлла канаш председательне обществӑлла канаш членӗсем хӑйсен йышӗнчен суйлаҫҫӗ.
7. Чӑваш Республикин Патшалӑх Канашӗ ҫумӗнчи обществӑлла 
канаша туса хумалли тата ӗҫлеттермелли йӗркене Федераци саккунӗпе тата ҫак Саккунпа килӗшӳллӗн Чӑваш Республикин Обществӑлла палатипе килӗштернӗ тӑрӑх Чӑваш Республикин Патшалӑх Канашӗн йышӑнӑвӗпе палӑртаҫҫӗ. 

8. Чӑваш Республикин ӗҫ тӑвакан власть органӗсем ҫумӗнчи обществӑлла канашсене туса хумалли тата ӗҫлеттермелли йӗркене Федераци саккунӗпе, ҫак Саккунпа тата Чӑваш Республикин ытти нормативлӑ право акчӗсемпе килӗшӳллӗн Чӑваш Республикин Обществӑлла палатипе килӗштернӗ тӑрӑх Чӑваш Республикин ӗҫ тӑвакан власть органӗсем палӑртаҫҫӗ. 

7 статья. Обществӑлла сӑнав комиссийӗ

1. Федераци саккунӗпе килӗшӳллӗн обществӑлла сӑнав комиссийӗ ирӗксӗр тытса усракан вырӑнсенче этем прависене тивӗҫтернине общество енчен тӗрӗслес ӗҫе туса пырать.
2. Ирӗксӗр тытса усракан вырӑнсенче этем прависене тивӗҫтернине тӗрӗслес енӗпе ӗҫлекен обществӑлла сӑнав комиссийӗн полномочийӗсене тата унӑн ӗҫ-хӗл йӗркине Федерацин "Ирӗксӗр тытса усракан вырӑнсенче этем прависене тивӗҫтернине общество енчен тӗрӗслес ӗҫ ҫинчен тата ирӗксӗр тытса усракан вырӑнсенче ҫынсене пулӑшу парасси ҫинчен" 2008 ҫулхи 
ҫӗртме уйӑхӗн 10-мӗшӗнчи 76-ФЗ №-лӗ саккунӗпе йӗркелеҫҫӗ.
8 статья. Обществӑлла инспекцисем тата обществӑлла тӗрӗслев ушкӑнӗсем
1. Раҫҫей Федерацийӗн саккунӗсемпе пӑхса хӑварнӑ тӗслӗхсенче тата йӗркепе Чӑваш Республикин Обществӑлла палати, муниципалитет пӗрлӗхӗсен обществӑлла палатисем (канашӗсем), Чӑваш Республикин патшалӑх влаҫӗн органӗсем ҫумӗнчи обществӑлла канашсем ҫумӗнче обществӑлла тӗрӗслевӗн йӗркелӳ тытӑмӗсене йӗркелеме пултараҫҫӗ: обществӑлла инспекцисене, обществӑлла тӗрӗслев ушкӑнӗсене.
2. Обществӑлла инспекцисене тата обществӑлла тӗрӗслев ушкӑнӗсене саккунсене пӑхӑнма пулӑшас, этем тата гражданин прависемпе ирӗклӗхӗсене хӳтӗлес, обществӑлла хутшӑнусен уйрӑм сферисенче обществӑлла интерессене шута илес тӗллевпе обществӑлла тӗрӗслев мероприятийӗсене ирттерме хатӗрлес тата ирттерес енӗпе полномочисем параҫҫӗ. Асӑннӑ мероприятисене органсен тата (е) организацисен (вӗсен тӗлӗшпе обществӑлла тӗрӗслев ирттереҫҫӗ) ӗҫ-хӗлне патшалӑх тӗрӗслевӗ (надзорӗ) е муниципалитет тӗрӗслевӗ тума тивӗҫлӗ Чӑваш Республикин патшалӑх влаҫӗн органӗсемпе вырӑнти хӑй тытӑмлӑх органӗсем туса 
пыраҫҫӗ. Обществӑлла инспекцин, обществӑлла тӗрӗслев ушкӑнӗн обществӑлла тӗрӗслеве туса пымалли полномочине обществӑлла тӗрӗслевӗн тивӗҫлӗ субъекчӗн йышӑнӑвӗпе ҫирӗплетеҫҫӗ.
3. Обществӑлла инспекцисен тата обществӑлла тӗрӗслев ушкӑнӗсен полномочийӗсене, вӗсене йӗркелемелли тата ӗҫ-хӗл йӗркине федераци саккунӗсемпе, ҫак Саккунпа тата Чӑваш Республикин ытти саккунӗсемпе, 
муниципалитетӑн нормативлӑ право акчӗсемпе палӑртаҫҫӗ. Обществӑлла инспекцин, обществӑлла тӗрӗслев ушкӑнӗн ӗҫ-хӗл регламентне обществӑлла тӗрӗслевӗн тивӗҫлӗ субъекчӗ ҫирӗплетет.
4. Обществӑлла инспекцисем тата обществӑлла тӗрӗслев ушкӑнӗсем обществӑлла тӗрӗслеве Федераци саккунӗпе тата ытти федераци саккунӗсемпе пӑхса хӑварнӑ майсемпе туса пыраҫҫӗ.

5. Обществӑлла тӗрӗслеве тунӑ чухне обществӑлла инспекцисем тата обществӑлла тӗрӗслев ушкӑнӗсем обществӑлла тӗрӗслев субъекчӗсем валли Раҫҫей Федерацийӗн саккунӗсемпе палӑртнӑ правасемпе усӑ кураҫҫӗ тата тивӗҫсене пурнӑҫлаҫҫӗ.
6. Обществӑлла инспекци, обществӑлла тӗрӗслев ушкӑнӗн членӗ пулма Раҫҫей Федерацийӗн Чӑваш Республикин территорийӗнче пурӑнакан тата 18 ҫул тултарнӑ тулли праваллӑ гражданинӗ пултарать. Обществӑлла инспекци, обществӑлла тӗрӗслев ушкӑнӗн членӗсене обществӑлла канаш членӗсем тӗлӗшпе Федераци саккунӗпе палӑртнӑ урӑх чарусем пырса тивеҫҫӗ.
7. Обществӑлла инспекци, обществӑлла тӗрӗслев ушкӑнӗн членӗн кандидатурисене суйласа илес ӗҫе обществӑлла пӗрлешӳсем тата патшалӑхӑн шутланман коммерциллӗ мар ытти организацисем тӑратнӑ сведенисене, ҫавӑн пекех кандидатсем хӑйсем тӑратнӑ сведенисене тӗпе хурса обществӑлла тӗрӗслевӗн тивӗҫлӗ субъекчӗ туса пырать. 
Обществӑлла инспекци, обществӑлла тӗрӗслев ушкӑнӗн йышне обществӑлла тӗрӗслевӗн тивӗҫлӗ субъекчӗ ҫирӗплетет.
Обществӑлла тӗрӗслев субъекчӗ обществӑлла инспекци, обществӑлла тӗрӗслев ушкӑнне туса хуни ҫинчен йышӑну тунӑ кун хыҫҫӑн пилӗк ӗҫ кунӗ хушшинче обществӑлла инспекци, обществӑлла тӗрӗслев ушкӑнӗн йышне ҫирӗплетни ҫинчен калакан информацие "Интернет" информаципе телекоммуникаци сетӗнче вырнаҫтарать тата пӗр вӑхӑтрах асӑннӑ информацие Чӑваш Республикин Обществӑлла палатине ярса парать.
8. Обществӑлла инспекци, обществӑлла тӗрӗслев ушкӑнӗн членӗсем хӑйсен ӗҫ-хӗлне обществӑлла йӗркепе ирӗклӗн туса пыраҫҫӗ. 
9 статья. Обществӑлла тӗрӗслев майӗсем
1. Обществӑлла тӗрӗслеве обществӑлла мониторинг, обществӑлла тӗрӗслев ӗҫӗ, обществӑлла экспертиза евӗрлӗ, Федераци саккунне хирӗҫлемен ытти майсем евӗрлӗ, ҫавӑн пекех гражданла общество институчӗсем патшалӑх органӗсемпе тата вырӑнти хӑй тытӑмлӑх органӗсемпе хутшӑнса ӗҫленӗ евӗрлӗ (обществӑпа сӳтсе явнисем, общество (халӑх) итлевӗсем) 
тата хутшӑнса ӗҫлемелли ытти майсемпе тӑваҫҫӗ.

2. Обществӑлла тӗрӗслеве пӗр вӑхӑтрах темиҫе майпа тума пултараҫҫӗ.

10 статья. Обществӑлла мониторинг
1. Ҫак Саккунра обществӑлла мониторинг тесе обществӑлла тӗрӗслев субъекчӗ органсен тата (е) организацисен (вӗсен тӗлӗшпе обществӑлла тӗрӗслев тӑваҫҫӗ) ӗҫ-хӗлне ялан (пӗрмай) е вӑхӑтлӑха сӑнаса тӑнине калаҫҫӗ.
2. Обществӑлла мониторинг йӗркелӳҫисем Федераци саккунӗн 
19 статйинче кӑтартнӑ субъектсем шутланаҫҫӗ.

3. Обществӑлла мониторинга федераци саккунӗсемпе палӑртнӑ йӗркепе пурнӑҫлаҫҫӗ.

4. Обществӑлла мониторинг результачӗсем тӑрӑх хатӗрленӗ пӗтӗмлетӳ документне Федераци саккунӗпе килӗшӳллӗн халӑх патне ҫитереҫҫӗ, ҫав шутра "Интернет" информаципе телекоммуникаци сетӗнче вырнаҫтараҫҫӗ.

5. Обществӑлла мониторинг результачӗсене кура унӑн йӗркелӳҫи общественноҫпа сӳтсе явас ӗҫ, общество (халӑх) итлевӗсем, обществӑлла тӗрӗслев, обществӑлла экспертиза, Раҫҫей Федерацийӗн саккунӗсемпе пӑхса хӑварнӑ тӗслӗхсенче вара обществӑлла ытти мероприятисем ирттерме пултарать.

11 статья. Обществӑлла тӗрӗслев
1. Обществӑлла тӗрӗслев тесе ҫак Саккунра обществӑлла тӗрӗслев субъекчӗ органсен тата (е) организацисен (вӗсен тӗлӗшпе обществӑлла тӗрӗслев тӑваҫҫӗ) обществӑлла пӗлтерӗшлӗ ӗҫ-хӗлӗ енӗпе, ҫавӑн пекех ҫын тата гражданин прависемпе ирӗклӗхӗсене пырса тивекен, обществӑлла пӗрлешӳсен тата патшалӑхӑн шутланман коммерциллӗ мар ытти организацисен правипе саккунлӑ интересӗсене пырса тивекен информацие пуҫтарас тата тишкерес, фактсемпе сӑлтавсене тӗрӗслес енӗпе тӑвакан ӗҫсен пӗрлӗхне калаҫҫӗ. Обществӑлла тӗрӗслеве федераци саккунӗсемпе пӑхса хӑварнӑ тӗслӗхсенче тата йӗркепе тӑваҫҫӗ.
2. Обществӑлла тӗрӗслеве туса ирттерме пуҫару тӑвакансем Федераци саккунӗн 20 статйинче кӑтартнӑ субъектсем пулма пултараҫҫӗ.
3. Обществӑлла тӗрӗслеве йӗркелес тата туса ирттерес ӗҫ йӗркине унӑн йӗркелӳҫи Федераци саккунӗпе, федерацин ытти саккунӗсемпе, ҫак Саккунпа тата Чӑваш Республикин ытти саккунӗсемпе, муниципалитетӑн нормативлӑ право акчӗсемпе килӗшӳллӗн палӑртать.

4. Обществӑлла тӗрӗслев йӗркелӳҫи обществӑлла тӗрӗслеве пуҫличчен виҫӗ ӗҫ кунӗнчен кая юлмасӑр тӗрӗслемелли орган е организаци ертӳҫине обществӑлла тӗрӗслев, унӑн срокӗ, ӑна ирттермелли тата результатсене палӑртмалли йӗрке ҫинчен ҫырса пӗлтерет.
5. Обществӑлла тӗрӗслеве ирттермелли срок вӑтӑр кунран ытла пулмалла мар.

6. Обществӑлла тӗрӗслеве хатӗрленнӗ чухне унӑн йӗркелӳҫи тӗрӗслемелли органран е организацирен обществӑлла тӗрӗслев ирттерме кирлӗ документсене тата ытти материалсене кӑтартма ыйтса ҫырупа тухма пултарать.

7. Федераци саккунӗпе килӗшӳллӗн обществӑлла тӗрӗслев ирттерме обществӑлла инспекторсене хутшӑнтарма юрать.

Обществӑлла инспекторсен кандидатурисене суйласа илес ӗҫе обществӑлла пӗрлешӳсем тата патшалӑхӑн шутланман коммерциллӗ мар ытти организацисем тӑратнӑ сведенисене, ҫавӑн пекех кандидатсем хӑйсем тӑратнӑ сведенисене тӗпе хурса обществӑлла тӗрӗслев йӗркелӳҫи тӑвать. 

Обществӑлла инспектор пулма Раҫҫей Федерацийӗн Чӑваш Республикин территорийӗнче пурӑнакан тата 18 ҫул тултарнӑ тулли праваллӑ гражданинӗ пултарать. Обществӑлла инспектора обществӑлла канаш членӗсем тӗлӗшпе Федераци саккунӗпе палӑртнӑ урӑх чарусем пырса 
тивеҫҫӗ.

Обществӑлла инспектор хӑйӗн ӗҫ-хӗлне обществӑлла йӗркепе ирӗклӗн туса пырать. 

Гражданина обществӑлла инспектор статусне обществӑлла тӗрӗслев йӗркелӳҫи гражданин заявлени ҫырнӑ тӑрӑххӑн парать.
Обществӑлла тӗрӗслев йӗркелӳҫи гражданина обществӑлла инспектор статусне пани ҫинчен йышӑну тунӑ кун хыҫҫӑн пилӗк ӗҫ кунӗ хушшинче асӑннӑ информацие "Интернет" информаципе телекоммуникаци сетӗнче вырнаҫтарать тата ӑна Чӑваш Республикин Обществӑлла палатине ярса 
парать.
Обществӑлла инспекторсем Федераци саккунӗпе килӗшӳллӗн правасемпе усӑ кураҫҫӗ тата хӑйсен тивӗҫӗсене пурнӑҫлаҫҫӗ.
8. Тӗрӗслемелли орган е организаци ертӳҫи обществӑлла тӗрӗслев ирттерекен обществӑлла тӗрӗслев субъектне пулӑшма, ҫав шутра тӗрӗслемелли органа е организацие кӗмелли йӗркене палӑртма, ҫавӑн пекех ыйтакан информацие, патшалӑх вӑрттӑнлӑхӗ пулса тӑракан сведенисемлӗ, персоналлӑ даннӑйсем ҫинчен калакан сведенисемлӗ информацисӗр тата федераци саккунӗсемпе пурте усӑ курма пултарайман информацисӗр пуҫне, тӑратма тивӗҫ.
9. Обществӑлла тӗрӗслев результачӗсем тӑрӑх унӑн йӗркелӳҫи вӗҫлемӗш документ (акт) хатӗрлет, унта, уйрӑммӑн илсен, обществӑлла тӗрӗслев ирттермелли сӑлтав, обществӑлла тӗрӗслев вӑхӑтӗнче тишкернӗ документсемпе материалсен переченӗ, этем тата гражданин прависемпе ирӗклӗхӗсене, обществӑлла пӗрлешӳсен тата патшалӑхӑн шутланман коммерциллӗ мар ытти организацисен прависемпе саккунлӑ интересӗсене пӑснине тупса палӑртнӑ тата документсемпе ҫирӗплетнӗ фактсем тата йӗркене еплерех лару-тӑрура пӑсни е унашкалли ҫукки ҫинчен ҫырса хуни, обществӑлла тӗрӗслев результачӗсем ҫинчен пӗтӗмлетӳсем тата тупса палӑртнӑ ҫитменлӗхсене пӗтерес енӗпе сӗнӳсем пулмалла.
10. Обществӑлла тӗрӗслев результачӗсем тӑрӑх хатӗрленӗ вӗҫлемӗш документа (акта) тӗрӗслемелли орган е организаци ертӳҫине, ҫавӑн пекех ӗҫпе ҫыхӑннӑ ҫынсене ярса параҫҫӗ, обществӑлла тӗрӗслев субъекчӗсем "Интернет" информаципе телекоммуникаци сетӗнче вырнаҫтараҫҫӗ.
12 статья. Обществӑлла экспертиза 
1. Обществӑлла экспертиза тесе ҫак Саккунра обществӑлла йӗркепе обществӑлла экспертиза тума обществӑлла тӗрӗслев субъекчӗ хутшӑнтарнӑ специалистсен ятарлӑ пӗлӗвне тата (е) опытне усӑ курнипе органсен тата (е) организацисен (вӗсен тӗлӗшпе тӗрӗслев ӗҫӗ туса ирттереҫҫӗ) акчӗсене, акчӗсен проекчӗсене, йышӑнӑвӗсене, йышӑнӑвӗсен проекчӗсене, докуменчӗсене тата ытти материалӗсене, ӗҫленине (ӗҫлеменнине) тишкернине тата хак панине, ҫавнашкал акчӗсем, акчӗсен проекчӗсем, йышӑнӑвӗсем, йышӑнӑвӗсен проекчӗсем, докуменчӗсем тата ытти материалӗсем саккун требованийӗсене тивӗҫтернине тӗрӗсленине, ҫавӑн пекех этем тата гражданин прависемпе ирӗклӗхӗсене, обществӑлла пӗрлешӳсен тата патшалӑхӑн шутланман коммерциллӗ мар ытти организацисен прависемпе саккунлӑ интересӗсене тивӗҫтернине тӗрӗсленине калаҫҫӗ.
2. Обществӑлла экспертизӑна обязательнӑй йӗркепе е пуҫаруллӑ обществӑлла экспертиза евӗрлӗ ирттереҫҫӗ.
3. Федераци саккунӗсемпе палӑртнӑ тӗслӗхсенче актсем, актсен проекчӗсем, йышӑнусем, йышӑнусен проекчӗсем, документсем тата ытти 
материалсем тӗлӗшпе обществӑлла экспертиза ирттересси пӗр пӑркаланмасӑр тумалли ӗҫ пулса тӑрать.
4. Обществӑлла экспертизӑна патшалӑх влаҫӗн органӗсен, вырӑнти хӑй тытӑмлӑх органӗсен, патшалӑх тата муниципалитет организацийӗсен, федераци саккунӗсемпе килӗшӳллӗн уйрӑм уҫӑ полномочисене пурнӑҫлакан ытти органсен тата организацисен пуҫарӑвӗпе тума пултараҫҫӗ.
5. Обществӑлла экспертизӑна ирттерме пуҫару тӑвакансем Федераци саккунӗпе палӑртнӑ субъектсем пулма пултараҫҫӗ.
6. Обществӑлла экспертиза туса ирттерес ӗҫ йӗркине унӑн йӗркелӳҫи Федераци саккунӗпе, федерацин ытти саккунӗсемпе тата Раҫҫей Федерацийӗн ытти нормативлӑ право акчӗсемпе, ҫак Саккунпа, Чӑваш Республикин урӑх саккунӗсемпе тата Чӑваш Республикин ытти нормативлӑ право акчӗсемпе, муниципалитетӑн нормативлӑ право акчӗсемпе килӗшӳллӗн палӑртать.

7. Енчен те обществӑлла экспертизӑна тӑвасси Раҫҫей Федерацийӗн саккунӗсемпе килӗшӳллӗн пӗр пӑркаланмасӑр тумалли ӗҫ пулса тӑрать пулсан, обществӑлла экспертиза йӗркелӳҫи обществӑлла экспертизӑна тума тивӗҫлӗ пӗлӳллӗ специалиста (обществӑлла эксперта) обществӑлла йӗркепе явӑҫтарма пултарать е эксперт комиссине йӗркелеме пултарать. Эксперт комиссине тивӗҫлӗ пӗлӳ илнӗ тата тӗрлӗ йышши пӗлӳре квалификаци илнӗ обществӑлла экспертсенчен йӗркелеҫҫӗ.
8. Обществӑлла экспертсен йышне кӗртме кандидатурӑсене суйласа илес ӗҫе обществӑлла экспертиза йӗркелӳҫи ӑслӑлӑх тата (е) вӗренӳ организацийӗсем, обществӑлла пӗрлешӳсем тата патшалӑхӑн шутланман коммерциллӗ мар ытти организацисем тӑратнӑ сведенисене тӗпе хурса, ҫавӑн пекех обществӑлла экспертсен "Интернет" информаципе телекоммуникаци сетӗнчи хӑйсен страницисенче вырнаҫтарнӑ сведенийӗсем тӑрӑх тӑвать. 

9. Обществӑлла эксперт хӑйӗн ӗҫ-хӗлне обществӑлла йӗркепе ирӗклӗн туса пырать. Обществӑлла экспертсем Федераци саккунӗпе килӗшӳллӗн правасемпе усӑ кураҫҫӗ тата хӑйсен тивӗҫӗсене пурнӑҫлаҫҫӗ.

10. Обществӑлла экспертиза йӗркелӳҫи, обществӑлла экспертиза ирттересси ҫинчен йышӑну тунӑскер, "Интернет" информаципе телекоммуникаци сетӗнче официаллӑ пӗлтерӳ вырнаҫтарать, унта ҫаксем пулмалла:
1) обществӑлла экспертиза предмечӗ ҫинчен калакан информаци, ҫав шутра обществӑлла экспертиза туса ирттермелли актӑн, акт проекчӗн, йышӑнӑвӑн, йышӑну проекчӗн, документӑн тата ытти материалсен тулли тексчӗ, ҫавӑн пекех вӗсемпе пӗрле пыракан ӑнлантару докуменчӗсем 
(ӑнлантарса ҫырни, финанспа экономика тӗлӗшӗнчен ҫирӗплетсе пани тата ытти те);
2) обществӑлла экспертиза йӗркелӳҫин, обществӑлла экспертиза ирттересси ҫинчен йышӑну тунӑскерӗн, ячӗ, вӑл вырнаҫнӑ вырӑнӗ, почта 
адресӗ, электронлӑ почта адресӗ, ҫыхӑнмалли телефон номерӗ;

3) обществӑлла экспертизӑна тумалли срок;

4) обществӑлла экспертизӑна тумалли йӗрке.

11. Обществӑлла экспертиза йӗркелӳҫи, обществӑлла экспертиза ирттересси ҫинчен йышӑну тунӑскер, обществӑлла экспертиза тӑвакан обществӑлла тӗрӗслев субъекчӗсене эксперт ушкӑнӗсен тата ӗҫлев комиссийӗсен ларӑвӗсем ҫинчен, ҫавӑн пекех обществӑлла экспертиза тума тӑратнӑ акта, акт проектне, йышӑнӑва, йышӑну проектне тата ытти материалсене тишкерӳ тата хаклас тӗллевпе ирттерекен ытти мероприятисем ҫинчен малтан пӗлтерсе хумалла.

12. Обществӑлла экспертизӑна ирттермелли срок, федераци саккунӗсемпе урӑххине палӑртман пулсан, обществӑлла экспертиза тӑвасси ҫинчен пӗлтернӗ кунран пуҫласа ҫӗр ҫирӗм кунран иртмелле мар.
13. Обществӑлла экспертиза результачӗсем тӑрӑх обществӑлла эксперт вӗҫлемӗш документ (пӗтӗмлетӳ) хатӗрлет, унӑн содержанийӗн Федераци саккунӗн требованийӗсене тивӗҫтермелле.

14. Обществӑлла экспертиза результачӗсем тӑрӑх хатӗрленӗ вӗҫлемӗш документа (пӗтӗмлетӗве) Чӑваш Республикин патшалӑх влаҫӗн органӗсене, вырӑнти хӑй тытӑмлӑх органӗсене, Чӑваш Республикин патшалӑх организацийӗсене тата муниципалитет организацийӗсене, федераци саккунӗсемпе килӗшӳллӗн уйрӑм уҫӑ полномочисене пурнӑҫлакан ытти 
органсемпе организацисене пӑхса тухма ярса параҫҫӗ тата Федераци саккунӗпе килӗшӳллӗн халӑх патне ҫитереҫҫӗ, ҫав шутра "Интернет" информаципе телекоммуникаци сетӗнче вырнаҫтараҫҫӗ.
13 статья. Обществӑпа сӳтсе явас ӗҫ
1. Обществӑпа сӳтсе явас ӗҫ тесе обществӑлла тӗрӗслев ирттерес тӗллевпе обществӑшӑн пӗлтерӗшлӗ ыйтусене, ҫавӑн пекех органсен тата (е) организацисен (вӗсен тӗлӗшпе обществӑлла тӗрӗслев ирттереҫҫӗ) йышӑнӑвӗсен проекчӗсене халӑхпа сӳтсе явас ӗҫе калаҫҫӗ, ҫавнашкал сӳтсе явнӑ ҫӗре органсемпе организацисен полномочиллӗ ҫыннисем, граждансемпе обществӑлла пӗрлешӳсен (тивӗҫлӗ йышӑну вӗсен интересӗсене пырса тивет) представителӗсен хутшӑнмалла.
2. Обществӑпа сӳтсе явас ӗҫе тӗрлӗ професси тата социаллӑ ушкӑн представителӗсене, ҫав шутра йышӑну (унӑн проектне обществӑпа сӳтсе явма тӑратаҫҫӗ) прависемпе саккунлӑ интересӗсене пырса тивекен тата пырса тивме пултаракан ҫынсене явӑҫтарса тӑваҫҫӗ.

3. Обществӑпа сӳтсе явас ӗҫе органсем тата (е) организацисем, обществӑлла тӗрӗслев субъекчӗсем (вӗсен тӗлӗшпе обществӑлла тӗрӗслев ирттереҫҫӗ) пуҫарнипе ирттерме пултараҫҫӗ.
4. Обществӑпа сӳтсе явас ӗҫе халӑхпа тата уҫҫӑн ирттереҫҫӗ. Обществӑпа сӳтсе явас ӗҫе хутшӑнакансем хӑйсен шухӑшне ирӗклӗн калама тата обществӑпа сӳтсе явма тӑратнӑ ыйтусем тӑрӑх сӗнӳсем пама пултараҫҫӗ. Асӑннӑ ыйтусене обществӑпа сӳтсе явас ӗҫе массӑллӑ информаци хатӗрӗсенче, ҫав шутра "Интернет" информаципе телекоммуникаци сетӗнче тума пулать.
5. Обществӑпа сӳтсе явас ӗҫ йӗркине унӑн йӗркелӳҫи Федераци саккунӗпе, федерацин ытти саккунӗсемпе тата Раҫҫей Федерацийӗн ытти нормативлӑ право акчӗсемпе, ҫак Саккунпа, Чӑваш Республикин урӑх саккунӗсемпе тата ытти нормативлӑ право акчӗсемпе, муниципалитетӑн нормативлӑ право акчӗсемпе килӗшӳллӗн палӑртать.

6. Обществӑпа сӳтсе явас ӗҫе тума йышӑннӑ йӗркелӳҫӗ обществӑпа сӳтсе явас ӗҫ пуҫланиччен пилӗк кунран кая юлмасӑр "Интернет" информаципе телекоммуникаци сетӗнче официаллӑ пӗлтерӳ парать, унта ҫаксем пулмалла:

1) обществӑпа сӳтсе явас ӗҫ предмечӗ ҫинчен калакан информаци, ҫав шутра Чӑваш Республикин обществӑпа сӳтсе явмалли нормативлӑ право акчӗн тулли тексчӗ, ҫавӑн пекех вӗсемпе пӗрле пыракан ӑнлантару докуменчӗсем (ӑнлантарса ҫырни, финанспа экономика тӗлӗшӗнчен ҫирӗплетсе пани тата ытти те);

2) обществӑлла экспертиза йӗркелӳҫин, обществӑлла экспертиза ирттересси ҫинчен йышӑну тунӑскерӗн, ячӗ, вӑл вырнаҫнӑ вырӑн, почта адресӗ, электронлӑ почта адресӗ, ҫыхӑнмалли телефон номерӗ;

3) обществӑпа сӳтсе явас ӗҫе тумалли срок;

4) обществӑпа сӳтсе явас ӗҫе тумалли тата унӑн результачӗсене палӑртмалли йӗрке.

Ҫакӑнпа пӗрлех йӗркелӳҫӗ обществӑпа сӳтсе явас ӗҫе хутшӑнакансене пурне те обществӑпа сӳтсе явма тӑратнӑ ыйтӑва пырса тивекен хӑйӗн аллинчи материалсемпе ирӗклӗн паллашассине тивӗҫтерет.
7. Обществӑпа сӳтсе явнин результачӗсем тӑрӑх вӗҫлемӗш документ (пӗтӗмлетӳ) хатӗрлеҫҫӗ, унӑн содержанийӗн Федераци саккунӗн требованийӗсене тивӗҫтермелле.

8. Вӗҫлемӗш документа (пӗтӗмлетӗве) Чӑваш Республикин патшалӑх влаҫӗн органӗсене е вырӑнти хӑй тытӑмлӑх органӗсене пӑхса тухма ярса параҫҫӗ тата Федераци саккунӗпе килӗшӳллӗн халӑх патне ҫитереҫҫӗ, ҫав шутра "Интернет" информаципе телекоммуникаци сетӗнче вырнаҫтараҫҫӗ.

14 статья. Общество (халӑх) итлевӗсем
1. Общество (халӑх) итлевӗсем тесе ҫак Саккунра обществӑлла тӗрӗслев субъекчӗ, Раҫҫей Федерацийӗн саккунӗсемпе пӑхса хӑварнӑ тӗслӗхсенче вара органсем тата (е) организацисем (вӗсен тӗлӗшпе обществӑлла тӗрӗслев ирттереҫҫӗ) ҫав органсемпе организацисен ӗҫ-хӗлне пырса тивекен тата обществӑшӑн уйрӑмах пысӑк пӗлтерӗшлӗ ыйтусене 
е этем тата гражданин прависемпе ирӗклӗхӗсене, обществӑлла пӗрлешӳсен тата патшалӑхӑн шутланман коммерциллӗ мар ытти организацисен прависемпе саккунлӑ интересӗсене пырса тивекен ыйтусене сӳтсе явма йӗркеленӗ граждансен пухӑвне калаҫҫӗ.
2. Общество (халӑх) итлевӗсене тавралӑха сыхлас ӗҫ, хула строительствин ӗҫ-хӗлӗ, патшалӑх тата муниципалитет нушисене тивӗҫтерме таварсем, ӗҫсем, пулӑшу ӗҫӗсем парас ӗҫ енӗпе тата патшалӑх тата муниципалитет управленийӗн ыйтӑвӗсем тӑрӑх тата федераци саккунӗсемпе, Чӑваш Республикин саккунӗсемпе, муниципалитетӑн нормативлӑ право акчӗсемпе пӑхса хӑварнӑ тӗслӗхсенче ирттереҫҫӗ.
3. Чӑваш Республикин республика бюджечӗн проекчӗ тата ӑна пурнӑҫлани ҫинчен тунӑ ҫулленхи отчечӗ тӑрӑх общество (халӑх) итле​вӗсене Чӑваш Республикин "Чӑваш Республикинче бюджет правин хутшӑнӑвӗсене йӗркелесси ҫинчен" 2001 ҫулхи утӑ уйӑхӗн 23-мӗшӗнчи 
36 №-лӗ саккунӗпе килӗшӳллӗн ирттереҫҫӗ.
4. Общество (халӑх) итлевӗсене ирттермелли тата вӗсен результачӗсене палӑртмалли йӗркене Раҫҫей Федерацийӗн саккунӗсемпе килӗшӳллӗн обществӑлла (халӑх) итлевсен йӗркелӳҫи палӑртать.
5. Общество (халӑх) итлевӗсем тӑрӑх вӗсен йӗркелӳҫи вӗҫлемӗш 
документ (протокол) хатӗрлет, унӑн содержанийӗн Федераци саккунӗн требованийӗсене тивӗҫтермелле.

6. Общество (халӑх) итлевӗсем тӑрӑх хатӗрленӗ вӗҫлемӗш документа (протокола) органсене тата (е) организацисене (вӗсен тӗлӗшпе обществӑлла тӗрӗслев ирттереҫҫӗ) пӑхса тухма ярса параҫҫӗ тата Федераци саккунӗпе килӗшӳллӗн халӑх патне ҫитереҫҫӗ, ҫав шутра общество (халӑх) итлевӗсен йӗркелӳҫи "Интернет" информаципе телекоммуникаци сетӗнче вырнаҫтарать.
15 статья.
Обществӑлла тӗрӗслев результачӗсене палӑртасси тата халӑх патне ҫитересси

Обществӑлла тӗрӗслев результачӗсене палӑртас тата халӑх патне ҫитерес ӗҫе Федераци саккунӗпе ҫирӗплетнӗ йӗркепе тӑваҫҫӗ.
16 статья.
Обществӑлла тӗрӗслеве информаципе тивӗҫтересси
1. Обществӑлла тӗрӗслеве информаципе тивӗҫтерес, ӑна халӑха ҫывӑхарах тата уҫҫӑнрах тӑвас ӗҫе тивӗҫтерес тӗллевпе обществӑлла тӗрӗслев субъекчӗсем ятарлӑ сайтсем тума пултараҫҫӗ, ҫавӑн пекех Раҫҫей Федерацийӗн саккунӗсемпе килӗшӳллӗн Чӑваш Республикин патшалӑх влаҫӗн органӗсен, вырӑнти хӑй тытӑмлӑх органӗсен, патшалӑх тата муниципалитет организацийӗсен, федераци саккунӗсемпе килӗшӳллӗн уйрӑм уҫӑ полномочисене пурнӑҫлакан ытти органсен тата организацисен, Чӑваш Республикин Обществӑлла палатин тата муниципалитет пӗрлӗхӗсен обществӑлла палатисен (канашӗсен) официаллӑ сайчӗсемпе усӑ курма пултараҫҫӗ.
2. Обществӑлла тӗрӗслев субъекчӗсем хӑйсем хушшинче, ҫавӑн пекех Чӑваш Республикин патшалӑх влаҫӗн органӗсемпе тата вырӑнти хӑй тытӑмлӑх органӗсемпе информаци тӗлӗшӗнчен пӗр-пӗринпе хутшӑнса ӗҫлеҫҫӗ, ҫав шутра "Интернет" информаципе телекоммуникаци сечӗпе усӑ курса. 
3. Обществӑлла тӗрӗслев субъекчӗсем ҫак статьян 1-мӗш пайӗнче кӑтартнӑ сайтсенче электронлӑ почта адресне (информаципе усӑ куракан ун урлӑ ыйту тӑратма тата ыйтнӑ информацие, ҫавӑн пекех пуриншӗн те уҫӑ пулма Раҫҫей Федерацийӗн обществӑлла тӗрӗслев ҫинчен калакан саккунӗсенче кӑларса тӑратнӑ требованисене тивӗҫтерекен информацие илме пултарать) кӑтартса хӑйсен ӗҫ-хӗлӗ ҫинчен информаци вырнаҫтараҫҫӗ.
17 статья.
Обществӑлла тӗрӗслев ҫинчен хатӗрлекен ҫулленхи доклад
Обществӑлла тӗрӗслев енӗпе ирттерекен мероприятисен эффективлӑхне ӳстерес тӗллевпе Чӑваш Республикин Обществӑлла палати обществӑлла тӗрӗслев результачӗсем ҫинчен ҫулсерен доклад хатӗрлет тата ӑна "Интернет" информаципе телекоммуникаци сетӗнче вырнаҫтарать.

18 статья.
Обществӑлла тӗрӗслев ҫинчен калакан саккунсене пӑснӑшӑн тытакан яваплӑх
Обществӑлла тӗрӗслев ҫинчен калакан саккунсене пӑснӑшӑн тытакан яваплӑха Раҫҫей Федерацийӗн саккунӗсемпе палӑртаҫҫӗ.

19 статья. Ҫак Саккун вӑя кӗресси
Ҫак Саккун ӑна официаллӑ йӗркепе пичетлесе кӑларнӑ кун хыҫҫӑн вунӑ кун иртсен вӑя кӗрет.

